text: Valg gennemføres trods hærværk
  05 september 2011 kl. 12.52
  19.000 liter vand er i nat løbet ud og har ødelagt gulvet i boldhallen ved Hedensted Skole. Gulvet skal skiftes, men det sker først efter valget. Boldhallen er nemlig valglokale i Hedensted.
  -Valgkortene er på vej ud - og her er boldhallen opgivet som valgsted.Derfor kan vi ikke flytte valghandlingen, siger vicekommunaldirektør Johan Stadil Petersen til TV SYD.
  
  Affugttere
  Gulvet er ødelagt - og affugtere kører på højtryk i boldhallen, som ikke kan bruges. Gulvet er begyndt at slå sig efter de mange tusinde liter vand, som er løbet ud siden kl. et i nat. 
  Gerningsmændene er brudt ind i et rengøringsrum - og videre ind i hallen. Her har de åbnet for to brandslanger.
  - Vi kan se på vore målere, at vandforbruget stiger kraftigt ved et-tiden, siger Johan Stadil Petersen.
  
  Rammer foreninger
  Hærværket betyder, at gymnastiktimer på Hedensted Skole er aflyst. Også en række foreninger, som bruger hallen, er ramt.
  Gulvet i boldhallen skiftes umiddelbart efter valget.
  